Diari Oficial de la Generalitat Valenciana


Sumari del DOGV 282, del 29-08-1985 (1985/804885)

DECRET 112/1985, de 22 de juliol, del Consell de la Generalitat Valenciana, pel qual es crea la Comissió de Coordinació de la Lluita contra la Droga.
-----------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/d/1985/07/22/112/dof/vci/html**

### Dades del document

Número de DOGV
:   282

Data del DOGV
:   29-08-1985

Secció del DOGV
:   DISPOSICIONS GENERALS

Número del document
:   1985/804885


Data del document
:   22-07-1985

Organisme emissor
:   Presidència de la Generalitat

Tipus de document
:   Decret

Anàlisi jurídica

Decret 112/1985, de 22 de juliol, del Consell de la Generalitat Valenciana, pel qual es crea la Comissió de Coordinació de la Lluita contra la Droga.  
Entre les conclusions del Pla Nacional sobre Drogues (revisió cinquena) del Ministeri de Sanitat i Consum, reeix la necessitat d'articular en tot l'Estat una coordinació eficaç entre les accions que hagen d'emprendre les distintes Administracions Públiques.  
Tractant d'atendre aquest objectiu, diverses Comunitats Autònomes estan institucionalitzant la constitució de determinats òrgans que propicien l'actuació coordinada i conjunta en relació amb el greu problema de la drogodependència.  
D'acord amb aquest esperit, la Generalitat Valenciana considera prioritària la creació immediata d'una Comissió que aglutine les propostes i realitzacions que els corresponga d'emprendre, dins de l'àmbit de les seues competències en aquesta matèria, i que alhora siga l'òrgan impulsor per a la definitiva configuració d'una Comissió interinstitucional que estenga la seua àrea d'influència i incloga totes les altres Administracions i Institucions Públiques.  
En raó de la complexa problemàtica que comporta el consum de droga, amb reflex en distints sectors o Departaments de la Generalitat, formen part de la Comissió les Conselleries de Sanitat, Seguretat Social i Treball, de Cultura, Educació i Ciència, i de Governació.  
Paral·lelament, s'hi incorpora des d'ara una representació de les Diputacions provincials, atès que les actuacions que en aquesta matèria desenvolupa estarien enquadrades dins de la Llei 2/1983, de 4 d'octubre, de declaració d'interès general de certes funcions d'aquestes Corporacions locals.  
Finalment es contempla la presència d'un Comissionat, expert en drogodependències, a qui s'encomana fonamentalment una labor d'assessorament tècnic.  
En atenció d'aquests motius, a proposta del Conseller de Sanitat, Seguretat Social i Treball, i amb la deliberació previa del Consell de la Generalitat Valenciana, en la reunió del dia 22 de juliol de 1985,  
DECRETE:  
Article primer  
Es crea la Comissió de Coordinació de la Lluita contra la Droga, adscrita a la Presidència de la Generalitat Valenciana, amb les funcions i la composició que inclou aquest Decret.  
Article segon  
Dins de l'àmbit de competències propi de la Generalitat Valenciana, la Comissió de Coordinació que es crea realitzarà les funcions següents:  
1. Acomodar el Pla Nacional sobre Drogues a les necessitats i característiques peculiars que presente aquest problema social a la Comunitat Valenciana.  
2. Coordinar i avaluar les actuacions en matèria de drogodependències, d'acord amb les competències assumides per les distintes Conselleries.  
3. Tractar d'unir criteris i d'establir directrius per a la lluita contra la droga, per tal d'obtenir el màxim aprofitament dels recursos humans i materials que directament depenguen de la Generalitat Valenciana i de les Diputacions provincials, i que estiguen dedicats a la prevenció o al tractament del consum de drogues, així com dels d'altres Institucions, públiques o privades, concertades o subvencionades per la Generalitat Valenciana.  
4. Instar les diferents Institucions implicades en el problema de les drogopendències a la creació de nous recursos, en base a la identificació de necessitats no cobertes pels serveis existents.  
5. Promoure el desenvolupament normatiu en les matèries relacionades amb l'objecte d'aquest Decret. En aquests efectes, la Comissió podrà proposar al Consell de la Generalitat Valenciana o, si s'escau, a l'òrgan de coordinació del la Nacional, les mesures que considere més adients per al compliment eficaç dels objectius de la lluita contra les toxicomanies, així com exposar les necessitats pressupostàries i econòmiques imprescindibles o convenients per a aquesta finalitat.  
6. Fomentar i impulsar l'acció conjunta i coordinada amb les altres Administracions i Institucions públiques, en ordre a la constitució d'un òrgan interinstitucional de més àmplia configuració.  
7. Qualsevol altra funció que en el futur se li encomane en relació amb el problema de la droga.  
Article tercer  
La Comissió de Coordinació estarà integrada pels membres següents:  
- President: El President de la Generalitat Valenciana.  
- Vocals:  
El Conseller de Sanitat, Seguretat Social i Treball, qui alhora hi farà de Vice-president.  
El Conseller de Cultura, Educació i Ciència.  
El Conseller de Governació.  
Els Presidents de les Diputacions de València, Castelló i Alacant.  
- El Comissionat.  
La Comissió nomenarà un Secretari entre els membres.  
La Comissió tindrà una Secretaria Administrativa, que serà exercida pel Gabinet de Coordinació Interdepartamental de la Conselleria de la Presidència.  
Article quart  
El Comissionat, que serà nomenat pel Consell a proposta de la Comissió de Coordinació, exercirà la labor d'assessorament tècnic de la Comissió, i el nomenament haurà de recaure en persona que ostente la deguda qualificació tècnica en qualsevol de les disciplines científiques relacionades amb les drogodependències.  
Alhora, el Comissionat estarà encarregat de posar en pràctica els acords o les propostes, l'execució o gestió dels quals se li encomanen.  
Article cinquè  
Com a òrgan de suport tècnic i d'assessorament, la Comissió de Coordinació crearà el Comitè Tècnic, presidit pel Comissionat i integrat per representants, tècnics i especialistes d'Institucions implicades en la lluita contra la droga.  
La Comissió, a proposta del Comissionat, decidirà la composició concreta del Comitè Tècnic, que serà susceptible de renovació i ampliació segons ho demane l'evolució que puga experimentar la matèria objecte d'aquesta disposició.  
Les ponències i els informes que elabore el Comitè Tècnic tindran el caràcter de proposta consultiva, per la qual cosa no vincularan necessàriament la Comissió.  
Article sisè  
La Comissió de Coordinació, una vegada constituïda, elaborarà un reglament de règim intern, que contemple les normes particulars de funcionament i les del Comitè Tècnic.  
Article setè  
Per a la mes ràpida i eficaç consecució dels objectius del Pla Nacional de la Droga, i segons que preveu l'apartat 6 de l'article segon d'aquest Decret, la Comissió promourà la integració al seu sí del Delegat del Govern a la Comunitat Valenciana, com a membre de ple dret.  
DISPOSICIO FINAL  
Aquest Decret entrarà en vigor l'endemà de la publicació en el Diari Oficial de la Generalitat Valenciana.  
València, 22 de juliol de 1985.  
El President de la Generalitat,  
JOAN LERMA I BLASCO  
El Conseller de Sanidad, Seguridad Social y Trabajo,  
MIQUEL A. MILLANA I SANSATURIO


Còpia Permalink ELI